Euroopan oppivien ja älykkäiden järjestelmien laboratorio

European Laboratory for Learning and Intelligent Systems (lyhennys ELLIS, suom. "Euroopan oppivien ja älykkäiden järjestelmien laboratorio") on huhtikuussa 2018 perustettu hajautettu kansainvälinen tutkimuslaboratorio ja osaamisverkosto, joka tehtävänä on edistää yhteistyötä ja alueellista suvereniteettiä tekoälyyn liittyvissä kysymyksissä Euroopassa. ELLIS pohjautuu ajatukseen koneoppimisesta tekoälyä eteenpäin ohjaavana tekijänä. Sateenvarjona osaajia kokova verkosto edistää aihepiirin perustutkimusta, teknisiä innovaatioita ja yhteiskunnallista vaikuttavuutta. 
Esikuvana ELLIS-verkostolle ovat toimineet muun muassa Euroopan molekyylibiologian laboratorio (EMBL) ja Cern.
Ellis-verkoston keskeisiä osia ovat Ellis-tutkimusohjelmat sekä nuorille tutkijoille suunnattu tohtorikoulutus ja post doc-ohjelmat.
ELLIS-yksiköt.
Vuoden 2025 alussa Euroopan oppivien ja älykkäiden järjestelmien laboratorion verkostossa oli 17 valtiota ja 41 paikkakuntaa. Euroopassa sijaitsi 38 ELLIS-yksiköksi kutsuttua osaamiskeskittymää ja yksi liitännäinen yksikkö (Ukrainan Lvivissä). Lisäksi Aasiasta verkostoon osallistuu Israel kahdella ELLIS-yksiköllä. Tyypillisesti osaamiskeskittymät on muodostettu alan tutkimuslaitosten osaajista tai on muodostettu uusia yhteisöinä. Asteettain on tarkoitus perustaa maailmanluokan osaamiseen pyrkiviä ELLIS-instituutteja, jotka toimisivat eurooppalaisen tekoälyosaamisen ytimessä.
Mukana olevat maat ja Ellis-yksiköiden sijaintipaikkakunnat:
ELLIS-instituutit.
ELLIS Tübingen.
Ensimmäinen ELLIS-instituutti avattiin kesäkuussa 2024 Saksan Tübingenissä Tübingenin yliopiston ja Älykkäiden järjestelmien Max Planck -instituutin (MPI-IS) yhteistyönä. Tübingenin ELLIS-instituutin ensimmäinen tieteellinen johtaja on professori Bernhard Schölkopf ja toimitusjohtaja Volker Maria Geiß. Instituuttia rahoittaa Hector-säätiö ja Baden-Württembergin osavaltio. Marraskuussa 2025 ELLIS Tübingenin puitteissa toimi 11 tutkimusryhmää. Käytännössä suuri osa tutkimuksesta tehdään Tübingenin yliopiston Tübingenin tekoälykeskuksessa, jossa on noin 25 tutkimusryhmää, joissa työskentelee yli 300 tutkijaa.
ELLIS Tübingen on osa vielä laajempaa, vuonna 2016 käynnistettyä aloitetta ja kyberlaaksoksi brändättyä eurooppalaista tekoälykeskittymää. Tähän kuuluivat perustamisvaiheessa Tübingenin ja Stuttgartin yliopistot ja Max Planck-intituutit, sekä yrityspuolelta Amazon, BMW AG, IAV GmbH, Mercedes-Benz Group AG, Dr. Ing. h.c. F. Porsche AG, Robert Bosch GmbH ja ZF Friedrichshafen AG. Fraunhofer-instituutti on aloitteen yhteistyökumppani. Aloitetta tukee lisäksi neljä muuta säätiötä.
Laskentakapasiteetin osalta ELLIS Tübingen ja Saksan kyberlaakso ovat ajan tasalla. Tübingenissä sijaitsee yksi Saksan kolmesta supertietokonekeskuksista, Jülichin supertietokonekeskus. Sille on rakennettu Euroopan tehokkain supertietokone Jupiter. Laitteisto maksoi 500 miljoonaa euroa, josta Euroopan unioni maksoi puolet, osavaltio neljänneksen ja Saksan liittovaltion opetus- ja tiedeministeriö neljänneksen. Jupiter nousi TOP500-listalla maailman neljänneksi nopeimmaksi julkisesti listatuksi supertietokoneeksi kesäkuussa 2025. Syksyllä 2025 laitteisto julkistettiin jo eksalaskentaan pystyväksi. Jupiterin yhteyteen valmistuu vuoden 2025 loppuun mennessä myös yksi Euroopan 'tekoälytehtaista' eli AI Factoryksi nimetyistä, teollisuutta ja tiedeyhteisöä palvelevista laajennuksista.
ELLIS Finland.
Loppuvuodesta 2024 viestittiin järjestyksessään toisen instituutin tulevan Suomeen. Kyseessä on Suomelle suuri tiedepoliittinen askel. Suomen ELLIS-instituutti on Suomen tiedeyhteisön tutkimusryhmiä kokoava rakenne, jota koordinoi Aalto-yliopisto. Suomen ELLIS-instituutin johtajana toimii professori Samuel Kaski. 
Suomen instituutti on perustettu Opetus- ja kulttuuriministeriön 40 miljoonan euron panostuksen (2025–2028) ja tekoälytutkija Peter Sarlinin PS-säätiön tekemän, alan professuurien perustamiseksi myöntämän 10 miljoonan euron lahjoituksen turvin. Tähän kytkeytyen Suomen eri yliopistoissa julkistettiin helmikuussa 2025 yhdellä kertaa haettavaksi 25 tekoälyyn suoraan liittyvää tai eri tieteenaloilla tekoälyä soveltavaa urapolun eri vaiheiden professuuria tutkimusryhmien vetäjiksi. Marraskuussa 2025 instituuttiin oli perustettu 20 professorin tai kokeneen tutkijan (Principal investigator, PI) vetämää nimettyä tutkimusryhmää. Monet ryhmänvetäjät ovat ulkomailta saapuneita huippututkijoita. Rekrytointeja on kerrottu jatkettavan syksyllä 2025.
Suomen tekoäly-yhteisöllä, mukaanlukien ELLIS Finlandin professoreilla ja muilla tutkimusryhmän johtajilla on käytössään eräänä resurssinaan eurooppalaisen EuroHPC-suurlaskentaverkoston Lumi-supertietokoneen resurssit. Kesäkuun 2025 tilastossa Lumi oli TOP500-listan mukaan maailman yhdeksänneksi tehokkain avoimesti listattu supertietokone. Vuoteen 2027 mennessä Lumi-tietokonetta uudistetaan mittavasti. Tähän on budjetoitu 250 miljoonaa euroa kansallista rahoitusta ja 306,4 miljoonaa EU-rahaa. Samalla valmistuu uusi, tekoälylaskentaan optimoitu Lumi AI Factory.